Návrh

NARIADENIE VLÁDY
 Slovenskej republiky
z  ................. 2006

o  požiadavkách na  zaistenie bezpečnostného a zdravotného označenia pri práci 

	Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky  v znení neskorších predpisov  nariaďuje:

§ 1

Základné ustanovenie
(1) Toto nariadenie vlády  ustanovuje minimálne požiadavky na  zaistenie bezpečnostného a zdravotného označenia pri práci.
(2) Bezpečnostné a zdravotné označenie pri práci je označenie, ktoré sa vzťahuje na konkrétny predmet, činnosť alebo situáciu a poskytuje pokyny alebo informácie potrebné na zaistenie bezpečnosti a ochrany zdravia pri práci podľa potreby prostredníctvom značky, farby, svetelného označenia alebo akustického signálu, slovnej komunikácie alebo ručných signálov.
(3) Bezpečnostné a zdravotné označenie pri práci sa musí použiť na vyjadrenie pokynov alebo informácií ustanovených týmto nariadením vlády.
(4) Toto nariadenie vlády sa nevzťahuje na
a)	označenie nebezpečných látok a prípravkov, výrobkov a zariadení uvádzaných na trh, ak  osobitný predpis neustanovuje inak,
b)	označenie používané na riadenie cestnej premávky, dopravy na dráhe, vnútrozemskej plavby, námornej plavby a leteckej dopravy.

§ 2

Všeobecné povinnosti
(1) Zamestnávateľ je povinný zabezpečiť bezpečnostné a zdravotné označenie pri práci na  pracovisku a v jeho priestoroch v súlade s týmto nariadením vlády, ak sa nebezpečenstvo nedá odstrániť alebo dostatočne znížiť prostriedkami kolektívnej ochrany alebo opatreniami, metódami alebo postupmi používanými pri organizácii práce; zamestnávateľ pritom zohľadní výsledky posudzovania rizika. Zamestnávateľ je povinný  presvedčiť sa o prítomnosti takéhoto označenia.

(2)  Zamestnávateľ je povinný vydať pokyny, ktoré vysvetľujú význam bezpečnostného a zdravotného označenia pri práci na pracovisku a v jeho priestoroch, najmä toho, ktoré obsahuje slová a ktoré určuje všeobecný spôsob a osobitný spôsob správania.

(3) Zamestnávateľ podľa potreby zabezpečí na pracovisku a v jeho priestoroch umiestnenie označenia, ktoré je používané v cestnej premávke, doprave na dráhe, vnútrozemskej plavbe, námornej plavbe a leteckej doprave; tým nie sú dotknuté ustanovenia  prílohy č. 5.

§ 3
Požiadavky na bezpečnostné a zdravotné označenie pri práci
Bezpečnostné a zdravotné označenie pri práci používané na pracovisku a v priestoroch zamestnávateľa musí spĺňať všeobecné minimálne požiadavky na bezpečnostné a zdravotné označenie pri práci ustanovené v prílohe č. 1, všeobecné minimálne požiadavky na značky ustanovené v prílohe č. 2 a minimálne požiadavky na špecifické označenie ustanovené v prílohách č. 3 až 9.

Záverečné ustanovenia

§ 4
           Týmto nariadením vlády sa preberá právny akt Európskych spoločenstiev uvedený v prílohe č. 10.
§ 5
	   Zrušuje sa nariadenie vlády Slovenskej republiky  č. 444/2001 Z. z. o požiadavkách na používanie označenia, symbolov a signálov na zaistenie bezpečnosti a ochrany zdravia pri práci.
§ 6
Toto nariadenie vlády nadobúda účinnosť  1. júla  2006.